PMIndiaData/PMIndiaSum huggingface dataset:
प्रधानमंत्री ने गंगा सेवा के लिए गंगा पुनरुद्धार को एक जन-आंदोलन बनाने का आह्वान किया, नमामि गंगे अभियान पर पहली उच्च स्तरीय बैठक की अध्यक्षता की

प्रधानमंत्री श्री नरेन्द्र मोदी ने गंगा पुनरुद्धार को एक जन-आंदोलन बनाने का आह्वान किया है। उन्होंने स्वच्छता के इस आंदोलन को और मजबूत करने के लिए ‘गंगा सेवा’ के प्रति समर्पित समाज के विभिन्न तबकों को एक मंच पर लाने का आह्वान किया। प्रधानमंत्री गंगा पुनरुद्धार के लिए कल एकीकृत योजना ‘नमामि गंगे’ पर पहली उच्च स्तरीय बैठक की अध्यक्षता कर रहे थे। प्रधानमंत्री ने कहा कि स्वच्छ गंगा ‘निर्मल गंगा’ हमारी पहली प्राथमिकता होनी चाहिए। उन्होंने कहा कि इस मिशन के तहत पहली प्राथमिकता प्रदूषण फैलाने वाले तत्वों पर रोक लगानी होनी चाहिए। उन्होंने कहा कि देश के विभिन्न हिस्सों से स्वयं सेवकों की टीमों को जन-जागरुकता पैदा करने के काम में शामिल करना होगा। श्री मोदी ने देश के 500 शहरी केन्द्रों में पीपीपी मॉडल के जरिए ठोस अपशिष्ट प्रबंधन और अपशिष्ट जल प्रबंधन के लिए अपने दृष्टिकोण का जिक्र किया और कहा कि इस दृष्टिकोण के तहत पहली प्राथमिकता गंगा के किनारे बसे नगरों को दी जाएगी। प्रधानमंत्री ने कहा कि माइजीओवी (MyGov) वेबसाइट पर लोगों से मिले सुझावों का सावधानीपूर्वक अध्ययन किया जाना चाहिए। प्रधानमंत्री ने कहा कि देश की करीब आधी जनसंख्या को शामिल करके गंगा पुनरुद्धार को पर्यावरण संरक्षण के एक प्रमुख मिशन के रूप में आगे बढ़ाया जा सकता है। यह सकारात्मक वैश्विक ध्यान, दक्षता और प्रतिबद्धता को भी आमंत्रित करेगा। बैठक में केन्द्रीय मंत्रियों श्री वेंकैया नायडू, श्री नितिन गडकरी, सुश्री उमा भारती, श्री प्रकाश जावडेकर तथा सुश्री निर्मला सीतारमण और वरिष्ठ सरकारी अधिकारियों ने भाग लिया।
प्रधानमंत्री श्री नरेन्‍द्र मोदी ने जापान के प्रधानमंत्री श्री शिंजो आबे को पत्र लिखा, आईएस आईएस द्वारा जापानी नागरिकों की हत्‍या किए जाने की कड़ी निंदा की

प्रधानमंत्री श्री नरेन्द्र मोदी ने जापान के प्रधानमंत्री श्री शिंजो आबे को पत्र लिखकर आईएस द्वारा जापानी नागरिकों की हत्‍या किए जाने की भर्त्‍सना की है। प्रधानमंत्री ने लिखा है, “आतंकवादी संगठन आईएस द्वारा जापानी नागरिकों श्री केंजी गोतो एवं श्री हरूणा याकुवा की वीभत्‍स हत्‍या किए जाने की खबर ने मुझे और भारत की जनता को मर्माहत कर दिया है। हम इनके शोक संतृप्‍त परिवारों और जापान की जनता के लिए प्रार्थना करते हैं।” प्रधानमंत्री ने यह भी लिखा है, “भारत आतंकवाद के इस वीभत्‍स कृत्‍य की कड़े शब्‍दों में निंदा करते हुए जापान के साथ मजबूती से खड़ा है। ये हत्‍याएं आतंकवाद के अमानवीय स्‍वरूप और वैश्विक समुदाय के समक्ष एक प्रमुख चुनौती के रूप में इसके उभरने की याद दुनिया को दिलाती हैं। इन निर्दोष जिंदगियों के इस त्रासदीपूर्ण नुकसान को ध्‍यान में रखते हुए हमें आतंकवाद से निपटने के लिए आपसी सहयोग को और बढ़ाकर इसके खिलाफ निर्णायक वैश्विक कार्रवाई करने के दृढ़ संकल्‍प को अब दोगुना कर देना चाहिए।” प्रधानमंत्री ने कहा है, “मैं इस अवसर पर आपको व्‍यक्तिगत रूप से शुभकामनाएं भी देता हूं क्‍योंकि दुख की इस विकट घड़ी में आपने अपने देश का नेतृत्‍व बड़ी ही करिश्‍माई शक्ति एवं सूझ-बूझ के साथ किया है।”
बाली में आयोजित जी-20 शिखर सम्मेलन के दौरान प्रधानमंत्री की फ्रांस के राष्ट्रपति के साथ बैठक

बाली में आयोजित जी-20 शिखर सम्मेलन के दौरान प्रधानमंत्री श्री नरेन्द्र मोदी ने आज फ्रांस गणराज्य के राष्ट्रपति महामहिम श्री इमैनुएल मैक्रॉन से दोपहर के भोजन के अवसर पर मुलाकात की। दोनों राजनेताओं ने रक्षा, असैन्य परमाणु, व्यापार और निवेश जैसे विभिन्न क्षेत्रों में चल रहे सहयोग की समीक्षा की। दोनों राजनेताओं ने आर्थिक संबंधों के नए क्षेत्रों में सहयोग को प्रगाढ़ करने का भी स्वागत किया। पारस्परिक हित के क्षेत्रीय और वैश्विक मुद्दों पर भी चर्चा हुई।
प्रधानमंत्री ने हिमाचल प्रदेश में भूस्‍खलन के कारण हुई मौत पर दु:ख जताया

प्रधानमंत्री श्री नरेन्‍द्र मोदी ने हिमाचल प्रदेश के मंडी जिले में भूस्‍खलन संबंधी दुर्घटनाओं के कारण हुई मौत पर दु:ख व्‍यक्त किया है। प्रधानमंत्री ने कहा, ‘हिमाचल प्रदेश के मंडी जिले में भूस्खलन संबंधी दुर्घटनाओं के कारण लोगों की मौत होने से दु:ख हुआ। मृतक के परिवारों के प्रति मेरी संवेदना। मैं हिमाचल प्रदेश के मंडी जिले में उन घायल लोगों के जल्‍द स्‍वस्‍थ होने के लिए प्रार्थना करता हूं। राहत एवं बचाव कार्यों में भाग लेने और हरसंभव जरूरी सहायता प्रदान करने के लिए एनडीआरएफ की टीम मंडी जा रही है।’
प्रधानमंत्री ने भारत रत्न नानाजी देशमुख की जयंती पर उन्हें नमन किया

प्रधानमंत्री श्री नरेन्द्र मोदी ने भारत रत्न नानाजी देशमुख की जयंती पर उन्हें श्रद्धांजलि दी है। अपने एक ट्वीट में, प्रधानमंत्री ने कहा; “भारत रत्न नानाजी देशमुख को उनकी जयंती पर नमन करता हूं। ग्रामीण भारत और कृषि के बारे में उनकी समृद्ध समझ उनके कार्यों में परिलक्षित होती है। वे एक उत्कृष्ट विचारक भी थे।”
प्रधानमंत्री ने लोकसभा सांसद बल्ली दुर्गा प्रसाद राव गरु के निधन पर गहरा शोक व्यक्त किया

प्रधानमंत्री श्री नरेन्‍द्र मोदी ने लोकसभा सांसद बल्ली दुर्गा प्रसाद राव गरु के निधन पर गहरा शोक व्यक्त किया है। प्रधानमंत्री ने कहा, ‘लोकसभा सांसद बल्ली दुर्गा प्रसाद राव गरु के निधन से मर्माहत हूं। वह एक अत्‍यंत अनुभवी नेता थे जिन्‍होंने आंध्र प्रदेश के विकास में महत्वपूर्ण योगदान दिया। दुख की इस घड़ी में मेरी गहरी संवेदनाएं उनके परिवार और शुभचिंतकों के साथ हैं। ओम शांति।’
प्रधानमंत्री ने झारखंड के लोगों को उनके राज्य दिवस पर बधाई दी

प्रधानमंत्री श्री नरेन्द्र मोदी ने झारखंड के लोगों को उनके राज्य दिवस पर शुभकामनाएं दी हैं। अपने संदेश में प्रधानमंत्री ने कहा, 'झारखंड के स्थापना दिवस पर राज्य के सभी निवासियों को मेरी हार्दिक शुभकामनाएं। इस अवसर पर मैं यहां के सभी लोगों के सुख, समृद्धि और उत्तम स्वास्थ्य की कामना करता हूं।'
रवाण्डा की यात्रा के दौरान प्रधानमंत्री का प्रेस वक्तव्य

Your Excellency President पॉल कगामे, Distnguished delegates, Members of the Media, यह पहला अवसर है जब भारत का कोई प्रधानमंत्री Rwanda आया है। और मेरा सौभाग्य है कि मेरे मित्र राष्ट्रपति कगामे जी के निमंत्रण पर यह सुअवसर मुझे मिला है। राष्ट्रपति जी के दोस्ताना शब्दों, और मेरे तथा मेरे delegation के गर्मजोशी भरे स्वागत और सम्मान के लिए मैं ह्रदय से आभार प्रकट करता हूँ। राष्ट्रपति जी स्वयं मेरा स्वागत करने airport आए। उनका यह special gesture पूरे भारत का सम्मान है। कल सुबह, Kigali जेनोसाइड मेमोरियल पर मैं श्रद्धाजंलि अर्पित करूंगा। 1994 के जेनोसाइड के बाद Rwanda ने जो शांति-प्रक्रिया अपनाई है, वह सच्चे अर्थों में सराहनीय और अनूठी है। President Kagame का कुशल नेतृत्व ही है जिनके प्रभावी और सक्षम शासन से Rwanda आज तेज गति से आर्थिक प्रगति कर रहा है। Friends, भारत और Rwanda के संबंध समय की कसौटी पर खरे उतरे हैं। हमारे लिए यह गर्व का विषय है कि Rwanda की आर्थिक विकास और राष्ट्रीय विकास यात्रा में भारत आपका विश्वस्त साझेदार रहा है। Rwanda की विकास यात्रा में हमारा योगदान आगे भी बना रहेगा। हम training, technology, infrastructure development और project assistance के क्षेत्रों में सहयोग करते रहे हैं। Finance, management, rural development और ICT जैसे क्षेत्रों में हम Rwanda के लिए अग्रणी भारतीय संस्थानों में training प्रदान करते हैं। Capacity building में इस योगदान को हम और बढ़ाना चाहेंगे। आज हमने Two hundred million dollars के lines of credit और training के विषय पर समझौते किये हैं। आज हमने नए क्षेत्रों जैसे लेदर और डेरी research सहित दोनों देशों के बीच सहयोग के विभिन्न क्षेत्रों पर भी चर्चा की है। इस संदर्भ में, मैं कल राष्ट्रपति जी के साथ रवेरू आदर्श गाँव की यात्रा के बारे में बहुत उत्सुक हूँ। भारत स्वयं एक कृषि प्रधान देश है, और हमारी अधिकांश जन-संख्या गावों में बसती है। और इसलिए, मैं ग्रामीण जीवन को सुधारने के लिए Rwanda के अनुभव से और राष्ट्रपति जी की पहलों से लाभान्वित होना चाहता हूँ। मेनीफेकचरिंग Sector, Hospitality और Tourism सहित हमने ऐसे बहुत से क्षेत्र प्रस्तावित किए हैं जहां भारत और Rwanda व्यापक विकासात्मक भागीदारी मजबूत कर सकते हैं। हम अपने व्यापारिक और निवेश संबंधों को और अधिक मजबूत करना चाहते हैं। और इसलिए, President कगामे और मैं कल दोनों देशों के प्रमुख business leaders से मिलेंगे और उनके सुझावों पर विचार करेंगे। Friends, मुझे यह बताते हुए प्रसन्नता है कि हम शीघ्र ही Rwanda में High Commission खोलने वाले है। इससे न सिर्फ़ हमारी सरकारों के बीच घनिष्ठ संवाद संभव होगा,साथ ही कोनसूलर, पासपोर्ट और वीज़ा तथा अन्य सुविधाएं भी सुलभ होंगी। हम दोनों देशों के बीच संबंधों को आने वाले समय में और अधिक उच्च स्तर पर ले जाने के लिए आशान्वित हैं। मैं एक बार फिर राष्ट्रपति जी को अपना हार्दिक आभार देता हूँ। और सवा सौ करोड़ भारतीयों की ओर से रवांडा के लोंगों को भी शुभकामनाएं देता हूँ। धन्यवाद।
प्रधानमंत्री श्री नरेन्‍द्र मोदी 5 अक्टूबर को शाम 7 बजे ‘सामाजिक सशक्तिकरण के लिए उत्तरदायी एआई 2020’ सम्मेलन का उद्घाटन करेंगे

आरएआईएसई 2020-कृत्रिम बुद्धिमत्ता पर इस वर्चुअल सम्मेलन का 5-9 के बीच होगा आयोजन सम्मेलन में एआई उद्योग जगत के प्रतिनिधि करेंगे चर्चा प्रधानमंत्री श्री नरेन्‍द्र मोदी आर्टिफ़िशियल इंटेलिजेंस यानि कृत्रिम बुद्धिमत्ता पर बड़े वर्चुअल सम्मेलन सामाजिक सशक्तिकरण के लिए उत्तरदायी एआई 2020 (आरएआईएसई) का 5 अक्टूबर शाम 7 बजे उद्घाटन करेंगे। इलेक्ट्रॉनिकी और सूचना प्रौद्योगिकी मंत्रालय और नीति आयोग एआई पर इस बड़े वर्चुअल सम्मेलन का 5 से 9 अक्टूबर, 2020 के बीच आयोजन कर रहे हैं। आरएआईएसई 2020 एक ऐसा वैश्विक मंच होगा जहां सामाजिक बदलाव समेत स्वस्थ्य, कृषि, शिक्षा व स्मार्ट मोबिलिटी आदि क्षेत्रों में एआई के इस्तेमाल की संभावनाओं पर दुनियाभर के विशेषज्ञ विचारों का आदान प्रदान करेंगे। आरएआईएसई 2020 में कृत्रिम बुद्धिमत्ता से जुड़ी योजनाओं, नवाचरों और अनुसंधान क्षेत्र के दुनियाभर के विशेषज्ञ तथा प्रतिनिधि हिस्सा लेंगे। महामारी जैसे हालात में तैयारियों में एआई से लाभ, डिजिटाइजेशन पर नवाचार की प्रगति, समग्र एआई, सफलतापूर्वक नवाचार हेतु साझेदारी इत्यादि विभिन्न विषयों पर इस सम्मेलन में मंथन होंगे। आरएआईएसई 2020 सम्मेलन में कृत्रिम बुद्धिमत्ता के क्षेत्र में काम करने वाले कुछ उत्साहजनक नव उद्यमों के बारे में भी प्रस्तुति दी जाएगी। एआई सोल्युशन प्रतियोगिता के अंतर्गत चयनित नव उद्यम 6 अक्टूबर, 2020 को एआई स्टार्ट अप पिच के अंतर्गत अपने सोल्युशन से जुड़ी प्रस्तुति देंगे। यह भारत सकरत के नव उद्यमों और नवाचरों को मंच, मान्यता और मार्गदर्शन के द्वारा निरंतर सहायता के विचार को दर्शाता है। स्टार्टअप के लिए दुनिया के तीसरे सबसे बेहतर इकोसिस्टम, आईआईटी समेत विश्व स्तरीय विज्ञान एवं तकनीकी संस्थानों, विशाल डिजिटल बुनियादी ढांचा और हर वर्ष लाखों की संख्या में तकनीकी शिक्षा प्राप्त करने वाले स्नातकों की बदौलत भारत आर्टिफिशियल इंटेलिजेंस को विकसित करने में विश्व की अगुवाई करने में पूरी तरह से सक्षम है। विशेषज्ञों का मानना है कि आर्टिफिशियल इंटेलिजेंस भारत की अर्थव्यवस्था के लिए 2035 तक 957 बिलियन अमेरिकी डॉलर आकर्षित कर सकता है। ‘सबका साथ-सबका विकास’ की भावना और विचार से माननीय प्रधानमंत्री श्री नरेन्‍द्र मोदी की योजना समग्र विकास के लिए आर्टिफिशियल इंटेलिजेंस को बढ़ावा देना और देश के आर्टिफिशियल इंटेलिजेंस को सभी के लिए उपयोगी है, की रणनीति पर काम करना है। प्रधानमंत्री के विचारों से प्रेरित भारत जल्द ही अंतरराष्ट्रीय समुदाय के बीच न सिर्फ आर्टिफिशियल इंटेलिजेंस के क्षेत्र में नेतृत्व करेगा बल्कि यह दुनिया को यह भी दिखाएगा कि सामाजिक सशक्तिकरण में जवाब देह ढंग से आर्टिफिशियल इंटेलिजेंस का इस्तेमाल कैसे किया जा सकता है। आरएआईएसई 2020 (http://raise2020.indiaai.gov.in/) के माध्यम से विचारों के आदान-प्रदान का वातावरण सृजित होगा जो एआई के शुचिता पूर्ण और मर्यादित विकास व इस्तेमाल के बारे मेंजन जागरूकता में महत्वपूर्ण भूमिका निभाएगा। आरएआईएसई 2020 के बारे में आरएआईएसई 2020 अपनी तरह का पहला वैश्विक आयोजन है, जिसका उद्देश्य जवाबदेह एआई के द्वारा सशक्तिकरण, सामाजिक परिवर्तन, सभी को शामिल करने, के भारत के दृष्टिकोण का रोड मैप प्रस्तुत करना है। इस कार्यक्रम का आयोजन इलेक्ट्रॉनिकी और सूचना प्रौद्योगिकी मंत्रालय तथा नीति आयोग के साथ कर रहा है। आयोजन में विश्व उद्योग जगत के प्रमुखों के साथ-साथ, जाने-माने विचारक, सरकारी प्रतिनिधियों और शिक्षा जगत के क्षेत्रों से लोगों के भाग लेने की संभावना है। वेबसाइट : http://raise2020.indiaai.gov.in/
पांचवां बिम्सटेक शिखर सम्मेलन

प्रधानमंत्री श्री नरेन्द्र मोदी आज पांचवें बिम्सटेक (बे ऑफ बंगाल इनिशिएटिव फॉर मल्टी-सेक्टोरल टेक्निकल एंड इकोनॉमिक को-ऑपरेशन) शिखर सम्मेलन में सम्मिलित हुये, जिसकी मेजबानी वर्चुअल माध्यम से श्रीलंका ने की, जो इस समय बिम्सटेक का अध्यक्ष है। पांचवें बिम्सटेक शिखर सम्मेलन के पूर्व, वरिष्ठ अधिकारियों और विदेश मंत्रियों के स्तर पर एक तैयारी बैठक हाइब्रिड पद्धति से कोलंबो में 28 और 29 मार्च को आयोजित की गई थी। शिखर-सम्मेलन की विषयवस्तु “टूवर्ड्स ए रेजीलियंट रीजन, प्रॉस्पेरस इकोनॉमीज़, हेल्दी पीपुल” सदस्य देशों के लिये प्राथमिकता विषय है। इसके अलावा बिम्सटेक के प्रयासों से सहयोगी गतिविधियों को विकसित करना भी इसमें शामिल है, ताकि सदस्य देशों के आर्थिक तथा विकास पर कोविड-19 महामारी के दुष्प्रभावों से निपटा जा सके। शिखर वार्ता का प्रमुख कदम बिम्सटेक चार्टर पर हस्ताक्षर करना और उसे मंजूरी देना है, जिसके तहत उन सदस्य देशों के संगठन को आकार देना है, जो बंगाल की खाड़ी के किनारे स्थित हैं तथा उस पर निर्भर हैं। शिखर सम्मेलन में बिम्सटेक कनेक्टीविटी एजेंडा को पूरा करने की उल्लेखनीय प्रगति का जायजा लिया गया। राष्ट्राध्यक्षों ने ‘यातायात संपर्कता के लिये मास्टरप्लान’ पर विचार किया, जिसके तहत भविष्य में इस इलाके में संपर्कता सम्बंधी गतिविधियों का खाका तैयार करने के दिशा-निर्देश निहित हैं। अपने उद्बोधन में प्रधानमंत्री ने बिम्सटेक की क्षेत्रीय संपर्कता, सहयोग और सुरक्षा को बढ़ाये जाने के महत्त्व को रेखांकित किया। इस सम्बंध में उन्होंने अनेक सुझाव दिये। प्रधानमंत्री ने अपने समकक्ष राष्ट्राध्यक्षों का आह्वान किया कि वे बंगाल की खाड़ी को बिम्सटेक सदस्य देशों के बीच संपर्कता, समृद्धि और सुरक्षा सेतु में बदलने का प्रयास करें। प्रधानमंत्री श्री मोदी तथा अन्य राष्ट्राध्यक्षों के समक्ष तीन बिम्सटेक समझौतों पर हस्ताक्षर हुये। इन समझौतों में वर्तमान सहयोग गतिविधियों में हुई प्रगति के विषय शामिल हैः 1). आपराधिक मामलों में पारस्परिक कानूनी सहायता पर बिम्सटेक समझौता, 2). राजनयिक प्रशिक्षण के क्षेत्र में आपसी सहयोग पर बिम्सटेक समझौता-ज्ञापन, 3). बिम्सटेक प्रौद्योगिकी हस्तांतरण सुविधा की प्रतिस्थापना के लिये प्रबंध-पत्र।
प्रधानमंत्री ने लोकनायक जयप्रकाश नारायण को उनके जन्‍म दिवस पर नमन किया

प्रधानमंत्री श्री नरेन्‍द्र मोदी ने लोकनायक जयप्रकाश नारायण को उनके जन्‍म दिवस पर नमन किया है। अपने संदेश में उन्‍होंने कहा कि मैं लोकनायक जयप्रकाश नारायण को उनकी जयन्‍ती पर लोकनायक जे.पी. को नमन करता हूं। उनका अदम्‍य साहस और उनकी न्‍याय परायणता प्रत्‍येक भारतीय को प्रेरित करती रहेगी।
डेनमार्क की महारानी मार्गरेट द्वितीय ने प्रधानमंत्री का स्वागत किया

डेनमार्क की महारानी मार्गरेट द्वितीय ने आज कोपेनहेगन के ऐतिहासिक अमालियनबोर पैलेस में प्रधानमंत्री श्री नरेन्द्र मोदी का स्वागत किया। प्रधानमंत्री ने डेनमार्क के राजसिंहासन पर महारानी के आरोहढ़ की स्वर्ण जयंती के अवसर पर उन्हें बधाई दी। प्रधानमंत्री ने हाल के वर्षों में भारत-डेनमार्क के सम्बंधों की बढ़ती प्रगाढ़ता,विशेषकर हरित रणनीतिक साझेदारी के विषय के बारे में महारानी को अवगत कराया। प्रधानमंत्री ने सामाजिक सरोकारों को आगे बढ़ाने में डेनमार्क के शाही परिवार की भूमिका की भी प्रशंसा की। प्रधानमंत्री ने अपने शानदार आतिथ्य-सत्कार के लिये महारानी को धन्यवाद दिया।
प्रधानमंत्री ने ‘आकांक्षी मध्य वर्ग के 8 वर्ष’ पर लेख एवं ट्विटर थ्रेड को साझा किया

प्रधानमंत्री श्री नरेन्द्र मोदी ने अपनी वेबसाइट narendramodi.in से भारत सरकार द्वारा मध्य वर्ग के सपनों को पूरा करने की दिशा में किए गए कार्य से संबंधित लेखों को साझा किया है। उन्होंने इस विषय पर एक माईगॉव ट्वीट थ्रेड भी साझा किया। प्रधानमंत्री ने ट्वीट किया: 'भारत सरकार ने मध्य वर्ग के सपनों को साकार करने की दिशा में किस प्रकार काम किया है, विषय पर जानकारीपूर्ण लेखों का संग्रह प्रस्‍तुत है। #8YearsOfAspirationalMiddleClass' 'पिछले 8 वर्षों में 'ईज ऑफ लिविंग' को कैसे आगे बढ़ाया गया है, इस पर एक विस्तृत थ्रेड। #8YearsOfAspirationalMiddleClass।'
कृषि विज्ञान केन्‍द्र जारी रखने, स्‍थापित करने और बढ़ावा देने के संबंध में

प्रधानमंत्री श्री नरेन्‍द्र मोदी की अध्‍यक्षता में केन्द्रीय मंत्रिमंडल ने आज 5739.56 करोड़ के खर्च से कृषि विज्ञान केन्‍द्र (केवीके) को बढ़ावा देने, जारी रखने और स्‍थापित करने को स्‍वीकृति दे दी है। 11वीं योजना के कार्यक्रम में 630 केवीके को जारी रखने का विचार है साथ ही 12वीं योजना में 121 नए केवीके की स्‍थापना की योजना भी तैयार की गई है। इन केन्‍द्रों की स्‍थापना किसानों की तकनीकी आवश्‍यकताओं को पूरा करने के लिए विविध गतिविधियां चलाने के लिए किया जाता है। इस निर्णय से किसानों और विकास अधिकारियों को तकनीकी मूल्‍यांकन को प्रदर्शन क्षमता निर्माण में मदद मिलेगी। केवीके किसानों के लिए बीज, पौध सामग्री, पशुधन विकृति दूर करने, मछली और जैव उत्‍पादन के संबंध में कृषि प्रौद्योगिकी की जानकारी और संसाधन केन्‍द्रों के रूप में कार्य करते हैं। योजना के अंतर्गत नई मौलिक पहलों यथा कृषि में आईसीटी, फारमर फर्स्‍ट प्रोग्राम, कृषि भूमि नवीनता कोष तैयार करना, आपदा प्रबंधन कोष, प्रौद्योगिकी सूचना केन्‍द्र, बीज प्रसंस्‍करण सुविधाएं, सूक्ष्‍म पोषक तत्‍व विश्‍लेषण सुविधाएं, सौर पैनल, केवीके और केवीके नेट, विशेषीकृत केवीके और ई-फारमर्स और एकीकृत कृषि प्रणाली के विस्‍तार के लिए नवीन उपकरण, वर्षा जल संचयन ढांचा, मृदा और जल परीक्षण प्रयोगशालाएं, अति सूक्ष्‍म प्रसंस्‍करण सुविधाएं, नए केवीके केन्‍द्रों पर मछली पालन संबंधी जानकारी शामिल हैं। इसके अलावा, 16 नए कृषि प्रौद्योगिकी सूचना केन्‍द्रों की स्‍थापना, परियोजनाओं के लिए विशेषज्ञ प्रणाली नेटवर्क और जेडपीडी द्वारा कार्य प्रणाली और प्रस्‍ताव के विस्‍तार के लिए अनुशंसाएं भी शामिल हैं। योजना के अंतर्गत राज्‍य और केन्‍द्रीय कृषि विश्‍वविद्यालयों को डायरेक्‍ट्रेट ऑफ एक्‍सटेन्‍शन से सहायता उपलब्‍ध कराने का भी प्रावधान है। योजना के अंतर्गत क्षेत्रीय परियोजना निदेशालयों की संख्‍या को आठ से बढ़ाकर 11 करने और प्रस्‍तावित तीन नए क्षेत्रीय परियोजना निदेशालयों में क्षेत्रीय परियोजना निदेशक तथा प्रमुख वैज्ञानिक के पद के सृजन का भी प्रस्‍ताव किया गया है।
नेपाल की संविधान सभा में प्रधानमंत्री की घोषणाएं

प्रधानमंत्री ने आज काठमांडू में नेपाल की संविधान सभा को संबोधित करते हुए नेपाल की मदद के लिए हिट फार्मूले का प्रस्ताव किया। उन्होंने कहा कि हाईवेज़ यानी राजमार्ग, इनर्फामेशन हाईवेज़ यानी सूचना राजमार्ग और ट्रांसवेज़ यानी ट्रांसमिशन लाइन्स में मदद करके भारत नेपाल के विकास में योगदान कर सकता है। प्रधानमंत्री श्री नरेंद्र मोदी ने घोषणा की कि भारत नेपाल के विकास में मदद करने के लिए दस हजार करोड़ नेपाली रुपये की ऋण सहायता प्रदान करेगा। उन्होंने घोषणा की कि वे नेपाल को बिजली का आपूर्ति बढ़ा कर दो गुनी करना चाहते हैं। प्रधानमंत्री ने कहा कि नेपाल में तेल की आपूर्ति के लिए पाइप लाइने बिछायी जाएंगी। उन्होंने कहा कि नेपाल के विद्यार्थियों के लिए छात्रवृत्तियों में बढ़ोतरी की जाएगी। भारत जड़ी बूटियों का प्रमुख निर्यातक बनने में नेपाल की मदद करेगा। उन्होंने कहा कि भारत आध्यात्मिक और साहसिक दोनों प्रकार के पर्यटन को बढ़ावा देने में नेपाल की क्षमता के विकास में भी सहायता करेगा। उन्होंने कहा कि जितना जल्द नेपाल भारत के करीब आएगा उतना ही उसके लिए अच्छा होगा। प्रधानमंत्री ने महाकाली नदी पर पुल बनाने और पंचेश्वर बहु प्रयोजनीय परियोजना को शीघ्र शुरू करने की आवश्यकता पर बल दिया। श्री मोदी ने कहा कि भारत और नेपाल के बीच टेलीफोन कॉल करना भारत से अमरीका कॉल करने की तुलना में मंहगा पड़ता है। वे चाहते हैं कि इस स्थिति में परिवर्तन लाया जाए। उन्होंने कहा कि भारत नेपाल सीमा एक बैरियर नहीं, बल्कि सम्पर्क सेतु बनना चाहिए जो दोनों देशों में खुशहाली लाने में मददगार हो। श्री नरेंद्र मोदी ने कार्बनिक खेती और मृदा स्वास्थ्य के क्षेत्रों में नेपाल की सहायता करने की भी पेशकश की।
प्रधानमंत्री ने महारानी एलिज़ाबेथ के कोविड से शीघ्र स्वास्थ्य लाभ की कामना की

प्रधानमंत्री श्री नरेन्द्र मोदी ने महारानी एलिज़ाबेथ के कोविड से शीघ्र स्वास्थ्य लाभ की कामना की है और उनके अच्छे स्वास्थ्य के लिये प्रार्थना की है। ब्रिटेन के प्रधानमंत्री बोरिस जॉनसन के ट्वीट के प्रत्युत्तर में प्रधानमंत्री ने कहा हैः “मैं महारानी एलिज़ाबेथ के शीघ्र स्वास्थ्य लाभ की कामना करता हूं और उनके अच्छे स्वास्थ्य के लिये प्रार्थना करता हूं।”
केंद्रीय मंत्रिमंडल ने भारत में वीजा व्यवस्था के उदारीकरण, सरलीकरण और सुव्यवस्थीकरण को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत में मौजूदा वीजा व्यवस्था के उदारीकरण, सरलीकरण और सुव्यवस्थीकरण को मंजूरी दे दी है। वीजा नीति में बदलाव का फैसला गृह मंत्रालय द्वारा विभिन्न हितधारकों के साथ विचार-विमर्श और गृहमंत्री की मंजूरी के बाद लिया गया । इस अनुमोदन से पर्यटन, व्यापार और चिकित्सा प्रयोजनों के लिए विदेशियों को प्रवेश की सुविधा मिलेगी। इससे आर्थिक विकास को प्रोत्साहन मिलने, पर्यटन, चिकित्सीय महत्व की यात्रा और व्यापारिक यात्रा जैसी सेवाओं से आय में बढ़ोतरी होने की उम्मीद है। यह सरकार की ‘स्किल इंडिया’, ‘डिजिटल इंडिया’, ‘मेक इन इंडिया’ जैसी फ्लैगशिप पहलों को भी सफल बनाएगा। यह विदेशियों द्वारा उपर्युक्त वैध उद्देश्यों के लिए की जाने वाली भारत यात्रा को विशेष रूप से आसान बनाएगा।
रियो 2016 पैरालिम्पिक्‍स के लिए प्रधानमंत्री ने शुभकामनायें दी

प्रधानमंत्री मंत्री श्री नरेंद्र मोदी ने 7 सितम्‍बर से शुरू हो रहे रियो 2016 पैरालम्पिक खेलों में भारत का प्रतिनिधित्‍व कर रहे खिलाड़ियों को अपनी शुभकामनायें दी। अपने संदेश में उन्‍होंने कहा है कि रियो 2016 पैरालम्पिक्‍स में भारत का प्रतिनिधित्‍व कर रहे हमारे खिलाड़ियों के लिए भारत के लोग उत्‍साह से भरे हैं। हम सभी रियो 2016 पैरालम्पिक्‍स के लिए अपने खिलाडि़यों को शुभकामनायें देते हैं। मुझे विश्‍वास है कि हमारे खिलाड़ी अपना सर्वोत्‍तम योगदान करेंगे और हमें उनकी उपलब्धि पर गर्व होगा।
प्रधानमंत्री ने कर्नाटक के तुमकूर जिले की सड़क दुर्घटना में हुई जनहानि पर शोक व्यक्त किया

प्रधानमंत्री श्री नरेन्द्र मोदी ने कर्नाटक के तुमकूर जिले की सड़क दुर्घटना में हुई जनहानि पर गहरा शोक व्यक्त किया है। श्री मोदी ने पीड़ितों को प्रधानमंत्री राष्ट्रीय राहत कोष से अनुग्रह राशि दिये जाने की भी घोषणा की है। प्रधानमंत्री कार्यालय ने ट्वीट किया हैः “कर्नाटक के तुमकूर जिले की दुर्घटना हृदयविदारक है। शोक-संतप्त परिवारों के साथ संवेदनायें। घायलों के लिये प्रार्थना। प्रधानमंत्री राष्ट्रीय राहत कोष से प्रत्येक मृतक के निकटस्थ परिजनों को दो-दो लाख रुपये प्रदान किये जायेंगे। घायलों को 50-50 हजार रुपये दिये जायेंगेः प्रधानमंत्री।”
प्रधानमंत्री ने श्री गुरु नानक देव जी के प्रकाश परब पर लोगों को बधाई दी

प्रधानमंत्री श्री नरेन्द्र मोदी ने श्री गुरु नानक देव जी के प्रकाश परब के उपलक्ष्य में लोगों को बधाई दी है। श्री गुरु नानक देव जी के प्रकाश परब के पावन अवसर पर श्री मोदी ने उनके पवित्र विचारों तथा महान आदर्शों को याद किया। एक ट्वीट में प्रधानमंत्री ने कहा हैः “श्री गुरु नानक देव जी के प्रकाश परब के पावन अवसर पर, मैं उनके पवित्र विचारों और महान आदर्शों का स्मरण करता हूं। एक सच्चे, संवेदनशील और समावेशी समाज की उनकी दृष्टि से हमें प्रेरणा मिलती है। श्री गुरु नानक देव जी ने दूसरों की सेवा करने पर बल दिया था। इससे भी हमें बहुत प्रेरणा मिलती है।”
चीन जन- गणराज्‍य के स्‍टेट काउंसिलर एवं सीमा मसले पर चीन के विशेष प्रतिनिधि यांग जीची ने प्रधानमंत्री से मुलाकात की

चीन जन-गणराज्‍य के स्‍टेट काउंसलर एवं सीमा विषय पर चीन के विशेष प्रतिनिधि श्री यांग जीची ने आज प्रधानमंत्री श्री नरेन्‍द्र मोदी से मुलाकात की। श्री यांग जीची ने प्रधानमंत्री को राष्‍ट्रपति जी जिनपिंग तथा प्रधानमंत्री ली किकयांग की ओर से शुभकामनाएं व्‍यक्‍त की। श्री यांग जीची ने प्रधानमंत्री को उनकी चीन की आगामी यात्रा की तैयारियों के बारे में जानकारी दी। प्रधानमंत्री ने घनिष्‍ठ भारत चीन संबंध तथा क्षेत्र और विश्‍व की दृष्‍टि से भारत – चीन द्विपक्षीय संबंध के महत्‍व पर अपने विजन को बताया। प्रधानमंत्री ने सितंबर, 2014 में राष्‍ट्रपति जी जिनपिंग की भारत यात्रा की याद दिलाते हुए आशा व्‍यक्‍त की उनकी चीन यात्रा के ठोस परिणाम सामने आएंगे और दोनों देशों का संबंध एक नए स्‍तर पहुंचेगा। प्रधानमंत्री ने कहा कि वह चीन में राष्‍ट्रपति शी जिनपिंग और राष्‍ट्रपति ली केक्वियांग से मुलाकात के प्रति आशान्वित हैं। श्री यांग जीची और श्री अजीत डोवाल ने प्रधानमंत्री को सीमा विषय पर 23 मार्च को हुई चीन और भारत के विशेष प्रतिनिधियों की 18वीं दौर की वार्ता की जानकारी दी।
प्रधानमंत्री ने थाइलैंड की जनता को वहां के राष्‍ट्रीय दिवस पर बधाई दी

प्रधानमंत्री श्री नरेन्‍द्र मोदी ने थाइलैंड की जनता को वहां के राष्‍ट्रीय दिवस पर बधाई दी है। अपने संदेश में प्रधानमंत्री ने कहा, “थाइलैंड के राष्‍ट्रीय दिवस पर वहां की जनता को हार्दिक बधाई। थाइलैंड के साथ हमारे प्रगाढ़ संबंध हमारे लिए महत्‍वपूर्ण प्राथमिकता है।”
प्रधानमंत्री ने राष्ट्रीय विज्ञान दिवस पर विज्ञान के क्षेत्र में सर सी वी रमन के योगदान को याद करते हुए वैज्ञानिकों और विज्ञान प्रेमियों को बधाई दी

प्रधानमंत्री श्री नरेन्द्र मोदी ने राष्ट्रीय विज्ञान दिवस पर वैज्ञानिकों और विज्ञान प्रेमियों को बधाई दी है। इस मौके पर प्रधानमंत्री ने विज्ञान के क्षेत्र में सर सी वी रमन के योगदान को भी याद किया। प्रधानमंत्री ने कहा – ‘मैं राष्ट्रीय विज्ञान दिवस के अवसर पर वैज्ञानिकों और विज्ञान प्रेमियों को बधाई देता हूं। हमारे देश में अनुसंधान और उन्नयन की भावना पनपती रहे। हम विज्ञान के क्षेत्र में सर सी वी रमन के अनवरत और समृद्ध योगदान पर बेहद गर्व के साथ उन्हें याद करते हैं। वे युवा मस्तिष्क के लिए महान प्रेरणा स्रोत हैं।’
कोरोना के खिलाफ लड़ाई में 130 करोड़ देशवासियों का संकल्प नए भारत के सामर्थ्य की पहचान हैः प्रधानमंत्री

प्रधानमंत्री श्री नरेन्द्र मोदी ने कहा कि भारत स्वास्थ्य के क्षेत्र में नए मानदंड स्थापित कर रहा है, चाहे वह दुनिया का सबसे बड़ा मुफ्त टीकाकरण अभियान हो या मेडिकल इंफ्रास्ट्राक्चर का विकास हो। श्री मोदी ने कहा कि कोरोना के खिलाफ लड़ाई में 130 करोड़ देशवासियों का संकल्प नए भारत के सामर्थ्य की पहचान है। प्रधानमंत्री ने ट्वीट में कहाः “कोरोना से लड़ाई में 130 करोड़ देशवासियों ने जिस संकल्प शक्ति का परिचय दिया है, वो नए भारत के सामर्थ्य की पहचान है। स्वदेशी टीकों के साथ विश्व का सबसे बड़ा मुफ्त वैक्सीनेशन अभियान हो या मेडिकल इंफ्रास्ट्रक्चर का विकास, स्वास्थ्य के क्षेत्र में देश नित नए मानदंड स्थापित कर रहा है।”
विश्व क्षय दिवस पर प्रधानमंत्री का संदेश

विश्व क्षय दिवस पर प्रधानमंत्री श्री नरेंद्र मोदी ने निम्नलिखित संदेश दिया है। “इस वर्ष के विश्व क्षय दिवस की विषय-वस्तु – ‘टीबी मुक्त विश्व के लिये नेतृत्वकर्ताओं की आवश्यकता’ के अनुरूप मैं नागरिकों एवं संस्थाओं से अपील करता हूं कि वे टीबी को समाप्त करने के प्रयास के आंदोलन में अग्रणी भूमिका निभायें। एक टीबी मुक्त विश्व मानवता की अद्भुत सेवा है। भारत को क्षयरोग से मुक्त बनाने के लिये भारत सरकार मिशन मोड में काम कर रही है। विश्व ने 2030 तक टीबी से मुक्ति प्राप्ति का लक्ष्य रखा है लेकिन भारत में हम 2025 तक स्वयं को टीबी से मुक्त बनाना चाहते हैं।”